Qui va ser Maria Àngels Ollé Romeu?
Maria Àngels Ollé Romeu (Sant Sadurní d'Anoia, Alt Penedès 3 d'agost de 1937 - Reus, Baix Camp, 1 de setembre de 2019) fou una pedagoga, escriptora i professora universitària catalana, establerta a Reus. És coneguda per haver publicat desenes de llibres infantils d'iniciació a la lectura.
Es va llicenciar en Filosofia i lletres, especialitzada en pedagogia, a la Universitat de Barcelona. Com a professora, va treballar ensenyant català de manera clandestina a l'escola Mowgli de Reus, en temps de la dictadura franquista. Després va col·laborar esporàdicament amb l'Escola Talitha del barri barceloní de Sarrià (actual Casa Orlandai), amb professionals referents del sector, com Marta Mata. Va començar poc després a publicar llibres d'iniciació a la lectura en català el 1964 amb l'editorial La Galera, amb il·lustracions de Pilarín Bayés, amb l'objectiu de posar-hi remei a la manca de materials docents en català. Posteriorment, va treballar més de vint-i-cinc anys com a professora titular a la Universitat Rovira i Virgili. Com a autora, també ha col·laborat en revistes i publicacions periòdiques com In -fàn -ci -a, Faristol, Perspectiva Escolar, Comunicació Educativa i Cavall Fort, entre altres. És membre del consell de redacció de la revista In -fàn-cia i de l'Associació de Mestres Rosa Sensat. També col·labora amb el projecte Itineraris lectors de la Institució de les Lletres Catalanes. S'havia casat amb l'advocat Ramon Marcer, de qui enviudà. A partir de 2013 liderà a Reus el Pacte Nacional pel Dret a Decidir. El novembre de 2018 fou fundadora del col·lectiu solidari amb els presos polítics catalans Avis i Àvies de Reus, que es concentra cada dia feiner a les dotze del migdia a la Plaça del Mercadal. El juliol de 2019 el ple de l'Ajuntament de Reus aprovà concedir-li la Medalla de la Ciutat per la seva trajectòria com a pedagoga i escriptora.
Després de la seva mort, l'Ajuntament de Reus anuncià que li dedicaria una plaça davant de l'escola Mowgli.
La seva obra ha estat traduïda al basc, al francès, al castellà i al portuguès.
Una pedagoga, escriptora i professora universitària catalana.